Norsk forening for fotobiologi og fotomedisin (NOFFOF)

Norsk forening for fotobiologi og fotomedisin – NOFFOF  en en norsk forening som har påtatt seg et ansvar for å informere om fotobiologi og fotomedisin på et vitenskapelig eller popularisert nivå etter behov. NOFFOF skal arbeide for tverrfaglig kontakt og kan starte prosjekter på egen hånd.

Historie
Opprettelsen av en norsk forening innen fotobiologi og fotomedisin ble først diskutert under et kurs i fotodermatologi i 1982 arrangert av Per Thune på Ullevål sykehus. Det ble snart opprettet en foreløpig styringsgruppe, og foreningens intensjon ble bekjentgjort i et brev til universitetene 22. april 1982. NOFFOF ble stiftet på et konstituerende møte ved Regionsykehuset i Trondheim, 9. mai 1983. 

Totalt fikk 140 instanser informasjon om NOFFOF.

I 1983/84 hadde foreningen 30 medlemmer. Medlemstallene har variert mye over tid og har stort sett ligget mellom 30 og 80.

Samarbeidsgruppa for UV-forskning
Samarbeidsgruppa for UV-forskning ble stiftet etter initiativ fra Olav Hilmar Iversen og Wenche Marie Olsen 22. november 1989 og ble innlemmet som en del av NOFFOF 22. november 1991. Deretter holdt foreningen lenge to møter per år, ett UV-rettet og ett om generell fotobiologi.

Arrangementer
Foreningen har vært aktiv innen kurs og opplæringstiltak, og flere av medlemmene har arbeidet med universitetskurs og etterutdanning i fotobiologi. Særlig har etterutdanningskurs i ikke-ioniserende stråling ved NTNU fungert som samlinger for NOFFOF-medlemmer.

Det største arrangementet NOFFOF har stått bak, er den niende europeiske fotobiologikongress på Lillehammer i 2001.  

I 2002 arrangerte NOFFOF en nordisk workshop om UV i samarbeid med ESP og Statens strålevern. Man har også hatt fellesarrangementer med andre ideelle foreninger, som for eksempel et symposium i 1998 sammen med Norsk Fjellmedisinske Forum.

Claude Rimingtons minnepris 
Claude Rimington var en engelsk professor med familietilknytning til Norge. Han var en pionér i fotobiologi, bla med en rekke tidlige arbeider rundt porfyriner og fotosensibilisering av husdyr. Rimington ble kontaktet av Radiumhospitalet i 1983, og gjenopptok sitt forskningsarbeid der som pensjonist. 

Det ble opprettet en minnepris som skulle gå til fotobiologer eller fotomedisinere med tilknytning til Norge. Prisen skulle bestå av en gave av varig verdi og et diplom. Den har senere blitt delt ut til ti forskere som har gjort seg bemerket innen fagfeltet.

Internasjonale tilknytninger
NOFFOF er medlem av AIP (nå International Union of Photobiology (IUPB)) siden 1985, og flere av foreningens medlemmer sto bak initiativet om å danne ESP (stiftet i Grenoble 1986). Ulike medlemmer har vært med i styrer og råd, spesielt i europeisk sammenheng, og ellers ved etableringen av internasjonale møter om fotostabilitet av legemidler.

Eksterne lenker
 International Union of Photobiology (IUPB)
 European Society for Photobiology (ESP)
 ESP-kongressen Lillehammer 2001
 Norsk Fjellmedisinsk  Selskap

Norske helseorganisasjoner
Organisasjoner etablert i 1983